Atoq jubꞌaꞌ chik qꞌij ndirajoꞌ chin nduqaqa ri kinimaqꞌij ri israelitas rubꞌiniꞌan Pascua,
ri itzel ruyoꞌon chik pa ránima ri Judas,
rukꞌajol jun achi rubꞌiniꞌan Simón Iscariote,
chi ndujech ri Jesús pa kiqꞌaꞌ ri wineq.
Ri Jesús retaman chi ja nduqaqa ri qꞌij chin ndel e chochꞌulew y nditzolij e chikaj apeꞌ kꞌo ri Tataꞌaj Dios.
Retaman chuqaꞌ chi nojel jachon pa ruqꞌaꞌ roma ri Tataꞌaj Dios,
y chi eleneq pe apeꞌ kꞌo ri Dios y chiriꞌ chik nditzolij e.
Ri Jesús kin jumul xerajoꞌ ri erichin ri ekꞌo chochꞌulew,
y chi jun rukꞌaslen xerajoꞌ.
Romariꞌ pa jun tokoqꞌaꞌ,
atoq ndiwaꞌ kikꞌin ri ru-discípulos,
xyakatej pe ri apeꞌ ndiwaꞌ,
xuchꞌil kan ri kꞌul ruqꞌuꞌun chirij,
xutzꞌen jun toalla y xuxim chirupan.
Y xuyaꞌ qa yaꞌ chupan jun bꞌambꞌel y xutzꞌen ruchꞌajik kaqen ri ru-discípulos,
y xerusulaꞌ rikꞌin ri toalla ruximon chirupan.
Y atoq xbꞌeqaqa apeꞌ tzꞌuyul ri Simón Pedro chin nduchꞌej raqen,
ri Pedro xubꞌij chare:
Ajaw,
¿rat ndachꞌej waqen riyin?
Y ri Jesús xubꞌij chare:
Re ngitajin rikꞌin,
ma ndakꞌoxomaj ta wokami,
pero ndeqaqa jun qꞌij atoq ndakꞌoxomaj.
Ri Pedro xubꞌij chare:
Ma la chuwaꞌq ma la kabꞌij xtachꞌej waqen.
Pero ri Jesús xubꞌij chare:
Si ma nichꞌej ta awaqen,
ma ngatok chi ta nu-discípulo.
Ri Simón Pedro xubꞌij:
Ajaw,
si keriꞌ,
ma xe ta re waqen tachꞌajaꞌ,
tachꞌajaꞌ chuqaꞌ ri nuqꞌaꞌ y ri nujolon.
Pero ri Jesús xubꞌij chare:
Ri xatin yan,
xaxe ri raqen ndikꞌatzin ngechꞌaj,
y ma nojel ta ri ru-cuerpo porque chꞌajchꞌaj chik,
y rix,
rix chꞌajchꞌaj chik,
pero ma rix iwonojel ta.
Ri Jesús keriꞌ xubꞌij,
roma retaman achike ndijacho e richin,
romariꞌ xubꞌij chi ma echꞌajchꞌaj ta konojel.
Y atoq ruchꞌajon chik kaqen ri ru-discípulos,
xbꞌeruqꞌuꞌuj chi pe ri kꞌul ruchꞌilon kan chirij,
y xbꞌetzꞌuyeꞌ chik apeꞌ ndiwaꞌ y xubꞌij:
¿Xikꞌoxomaj achike roma xinchꞌej ri iwaqen?
Rix ndibꞌij Tijonel y Ajaw chuwa,
y kin utz ri ndibꞌij,
porque kin ja wi keriꞌ.
Y si riyin ri Tijonel y ri Ajaw xinchꞌej ri iwaqen,
keriꞌ chuqaꞌ rix ri iwachibꞌil iwiꞌ ndikꞌatzin ndichꞌej iwaqen chiwech.
Riyin jun ejemplo xinyaꞌ chiwech,
chin keriꞌ achel xinbꞌen yin,
keriꞌ chuqaꞌ tibꞌanaꞌ rix.
Kin qetzij nibꞌij chiwa chi ma jun samajel más ta kꞌo ruqꞌij ke chuwech ri rajaw,
y ma jun ri nditaq ri más ta kꞌo ruqꞌij ke chuwech ri nditaqo e richin.
Si rix xikꞌoxomaj utz-utz nojel reꞌ,
y si ngeꞌibꞌen,
kin jabꞌel roꞌiqꞌij ndikꞌojeꞌ.